To kryds på Randersvej vil fra fredag være påvirket af letbanearbejde.

Annonce

Det er efterhånden blevet tydeligt i bybilledet, at Aarhus skal have en Letbane i 2017. Op ad Nørrebrogade og Randersvej viser den ihvertfald sit tydelige afsæt med både skinner og vejarbejde.

Fra på fredag 13. maj fortsætter arbejdet med at lægge skinnerne i to centrale vejkryds på Nørrebrogade/Randersvej, og det kan give både trafik- og støjmæssige gener.

Det drejer sig dels om krydset Randersvej - Stockholmsgade, der ligger midt imellem Ringgaden og Ringvejen, dels om krydset på Nørrebrogade - Vennelyst Boulevard - Nørre Boulevard.

Begge steder begynder arbejdet kl. 20 om aftenen med opstilling af trafikskilte. Ved midnatstid begynder arbejdet med at skære og grave asfalten op, hvilket fortsætter nat og dag hele weekenden og kan give støjgener.

Mandag morgen 16. maj fortsætter arbejdet med at støbe første lag beton og lægge skinner i de to kryds. Skinnerne skal støbes ned i endnu et lag beton, og til sidst asfalteres krydsene, så letbaneskinnerne ligger i niveau med vejen.

Annonce

Gener

Aarhus Kommune har givet dispensation til at arbejde i døgndrift, for på den måde at få arbejdet færdiggjort så hurtigt som muligt. Men det betyder altså også, at beboerne i området vil kunne blive generet af larmen fra arbejdet om natten, selvom anlægsarbejdet udføres så støjsvagt som muligt af hensyn til beboerne.

Man forventer, at arbejdet tager to uger i krydset ved Stockholmsgade og omkring fire uger for krydset ved Vennelyst- og Nørre Boulevard.

Det bliver ikke muligt at krydse Randersvej eller dreje til venstre i krydset ved Stockholmsgade.

I krydset ved Vennelyst Boulevard bliver arbejdet delt op i to faser af to ugers varighed.

I første fase kan man fortsat dreje til højre og venstre og lige ud fra Nørre Boulevard. Men man kan ikke svinge til venstre fra hverken Vennelyst Boulevard eller Nørrebrogade i både nord- og sydgående retning.

I anden fase udvides arbejdet, så det heller ikke vil være muligt at køre over Nørrebrogade fra Nørre Boulevard mod Vennelyst Boulevard.

Alt arbejde med letbanen forventes at være færdigt omkring årsskiftet, hvorefter den skal testkøres frem mod åbningen i maj 2017.

Det er blandt andet i krydset nedenfor, der bliver vejarbejde fra fredag 13. maj og fire uger frem.